BODOLAND रादाब- कक्राझार, 15 एप्रिल : बृहस्पतिबार एबा दिनै बांला 1428 माइथायनि गिबि सान एबा बोसोर गोदान। सैत्र दाननि जोबथा सानखालि मोसौनि बैसागु हिसाबै फालियो। मोसौनि बैसागु सानखालि मोसौखौ देलायहोनाय जायो। सिन्दुर आरो हांगारखौ गोथार थाव गुबै गलायना नोलोजों मोसौखौ गाब फुनो। बेनि उनाव लाव, फान्थाव, दिग्लिलिथि बिबार-बिलाइ, रायदों, बाग्रिकफ, मोखोना बिबार-बिलाइ, खाथ्रि बिबारनि माला गानहोना दैजों थुखैयो। थुखैखांनायनि उनाव गोदान दिरुंजों खायो।बिब्दिनो गोबां नेम-खान्थिजों मोसौ बैसागुखौ फालियो। एरैहाय बैसाग दाननि गिबि सानखौ मानसिनि बैसागु हिसाबै फालियो। गोदोनि समनिफ्रायनो बैसागनि‌ सेथि सानखालि बेरे फुंजानि दावखा दाव बिरग्लाङि समावनो दुगैना गोदान सि गानो। खायसेबा नख’र एबा मुलुग गोजोननि थाखाय फुजा होयो। बे सानखालि उन्दैफोरा गिदिरखौ खुलुमो, गिदिरफोरा उन्दैफोरनो अन्नाय जासियो। बिब्दिनो मानसिनि बैसागु फालिनायखौ नुनो मोनो।